**OSNOVNA ŠKOLA - PISMENA PRIPREMA - LIKOVNA KULTURA**

Odgojno-obrazovne institucija: **OŠ ,,Grbavica I''**  
Ime i prezime nastavnika-mentora: **Senad Begić**  
Ime i prezime studentice: **Amina Mahmić**   
Razred: **IX**Broj nastavnih časova: **1**

**DIDAKTIČKO METODIČKE OSNOVE U FUNKCIJI LIKOVNE PRAKTIČNE NASTAVE**

**1.LIKOVNO PROBLEMSKA CJELINA:**

- Površina

**2.NASTAVNA JEDINICA (POTICAJNE PREFERENCIJE):**

- Oblikovanje niskog reljefa

**3.LIKOVNO - ODGOJNI ZADATAK:**

- Uočavati i izražavati doživljaj mase i prostora u niskom, visokom i udubljenom reljefu.  
- Animirati perceptivne sposobnosti estetskim doživljajem reljefa kao vrste skulpture  
- Razviti kreativnost usmjeravanjem na proces-produkt  
- Razviti moralne, radne i estetske vrijednosti kod učenika  
- Potaknuti učenike na razmišljanje o samom materijalu-plastelinu  
  
**4.LIKOVNO - OBRAZOVNI ZADATAK:**

- Upoznati, uočiti i razumjeti pojam reljefa  
- Naučiti razlikovati ulegnuti niski i visoki reljef  
- Razviti osjećaj za veću ili manju izbočenost oblika u bližoj okolini – geografski pojam reljefa  
- Razviti likovno mišljenje-korelativno, uzajamno kroz interakciju  
- Razviti sposobnost za obradu površina mekih materijala  
- Primijeniti stečeno znanje u konkretnom likovnom izražavanju

**5.SPECIFIČNE NASTAVNE METODE:**

- Metoda transponovanja;   
- Metoda likovno estetske komunikacije;  
- Metoda osvješćivanja likovnog senzibiliteta*;*   
*-* Metoda umnožavanja i elaboriranja senzibiliteta*;*   
*-* Metoda demonstracije*;*

**6.IZBOR LIKOVNO-DIDAKTIČKIH I TEHNIČKIH MEDIJA:**

**Likovno - *tehnički* medij:** plastelin ili glinamol, čvrst karton za podlogu oblikovanja reljefa, čačkalice/drveni štapići, te ostali pribor za oblikovanje materijala;  
**Likovno - *didaktički* medij**: projektor - prezentacija sa reprodukcijama i kratkih definicijama za uvođenje u novu nastavnu jedinku.

**7.TIP SATA:** reproduktivni; korektivni; eksplikativni; demonstrativni;; uvođenja u novu oblast; kontrole znanja i umijeća;

Oblik rada: frontalni, individualni.

**ARTIKULACIJA PRAKTIČNE DIDAKTIČKO - METODIČKE REALIZACIJE : LIKOVNO PRAKTIČNO IZRAŽAVANJE**

**I Uvodna kreativnost:**

- Uvodni dio časa započeti pitanjima o pojmu reljefa općenito, npr. *Može li mi neko svojim riječima definisati reljef?; Jeste li do sada čuli za taj pojam?; Na kojem predmetu ste čuli za reljef?*- usmjeriti učenike na razmišljanje o pojmu reljefa iz predmeta geografija;  
- Dati osnovnu definiciju reljefa kao izgleda Zemljine površine i pomoći učenicima da isti vizualiziraju prikazivanjem fotografija reljefnih područja koja se nalaze u neposrednoj blizini (planina Zelengora);  
- Povezati reljefnost i sa planinama koje su učenicima poznate (Bjelašnica, Jahorina, Igman);  
- Započeti definisanje reljefa u likovnoj umjetnosti, te pune plastike kao dvije vrste skulpture;  
- Navesti dvije vrste pune plastike - samostojeća statua i mobil - te prikazati adekvatne primjere za obje vrste (*Rimska Pietà*, Michelangelo, 1498.-1500.; *Konstelacija*, Alexander Calder, 1940.)  
- Detaljnije objasniti očite razlike između dvije vrste pune plastike, te uz to prikazati gif sa prikazom mobila u skulpturi (*Konstelacije*, Alexander Calder, 1940-1945.);  
- Nakon objašnjenja mobila i statue, objasniti kako se reljef razlikuje od odnosu na navedeno dvoje (statuu i mobil);  
- Prikazati fotografije reprodukcija djela koja predstavljaju tri vrste reljefa- ulegnuti, niski i visoki, te svaki ponaosob detaljnije objasniti (*Amenhotep IV s Nefretiti,* 1360.g.p.n.e; *Kralj Zvonimir*, Split, Solin, 11.st.; *Vrata pakla*, detalj, August Roden, 1880.–1917.);  
- Upoznati učenike sa današnjim praktičnim zadatkom, tj.oblikovanje niskog reljefa pomoću plastelina ili glinamola, te reproducirati (YouTube) video klip koji ukratko demonstrira proces oblikovanja plitkog reljefa;  
- Tokom trajanja video klipa, objašnjavati učenicima svaki korak koji je prikazan;  
- Nakon gledanja video klipa, dok učenici pripremaju radnu površinu i materijal za praktičan rad, objasniti osnovne karakteristike glinamola i plastelina, njihove mogućnosti, te pobliže objasniti razliku između crtanja i oblikovanja reljefa na podlozi.

**II Kreativnost u praktičnoj razradi i realizaciji likovnog zadatka - likovnog problema:**

- Učenicima omogućiti da motiv biraju po ličnim afinitetima i željama, napomenuti da je najpoželjnije da rade motiv iz svoje mašte, te da to mogu biti figurativni prikazi (ljudske i životinjske figure, razne biljke), ali i geometrijski i dekorativni motivi;  
- Prilikom prvih koraka u realizaciji praktičnog dijela časa, pobrinuti se da je svaki učenik upoznat sa tim kako da najprije napravi bazu od glinamola/plastelina, pazeći na njenu debljinu, kako ne bi došlo do grešaka u samom početku rada;  
- Tokom praktičnog rada učenika, iznova napominjati mogućnosti oblikovanja- oduzimanja i dodavanja materijala na samu podlogu. Glinamol/plastelin se zasebno može oblikovati, a zatim dodati na podlogu i sjediniti tu masu sa ostatkom materijala;  
- Ukazati na razne vrste pribora koji učenici mogu kombinovati da bi postigli željeni rezultat, te da također mogu koristiti pribor koji već imaju (olovke, čepove, linijare...);  
- Nedovoljno motiviranim učenicima koji imaju problem sa odabirom motiva dati podsticaj postavljanjem pitanja o tome šta učenik inače najviše voli da crta ili slika, te da na osnovu toga pronađe inspiraciju za motiv. Ukoliko ni tada ne dođe do ideje, učenici za motiv mogu koristiti nešto što vide unutar učionice;  
- Učenicima koji pokazuju nespretnost u samom praktičnom radu pomoći dodatnom eksplikacijom zadatka, te demonstracijom ukoliko je to potrebno (po mogućnosti koristiti radove drugih učenika za primjer);  
- Onim učenicima koji pokazuju sposobnost za dominantna likovna postignuća ukazati pažnju u smislu dodatnog motiviranja za rad (predložiti kompleksnije motive ili dodavanje motiva cjelokupnoj kompoziciji), kako bi ostvarili svoj puni potencijal.

**III Kreativnost nakon praktičnog realizovanja likovnog zadatka sa likovnim problemom:**

-Pred završnu sistematizaciju gradiva, pohvaliti one učenike koji su bili najviše posvećeni radu i koji su postigli najuspješnije likovne rezultate i to tako što će oni sami ustati i podići svoj likovni rad da ga svi ostali učenici jasno vide, a tokom te demonstracije potrebno je ukazati na one aspekte koji taj rad čine uspješnim;  
- Za završnu sistematizaciju i isticanje veze između znanja i radnog likovno-stvaralačkog procesa koristiti pojmovnik na PP prezentaciji;  
- Za svaki pojam postaviti pitanje kojim će se učenici usmjeriti na promišljanje o pojmovima spomenutim na početku časa, npr. *Šta je reljef u prirodi, a šta u likovnoj umjetnosti?, Kakve skulpture mogu biti (reljef i puna plastika)?; Kakva je razlika između mobila i slobodnostoeće figure?; Koje tri vrste reljefa postoje i koju vrstu ste danas pravili?* itd.;  
- Za domaći zadatak učenici trebaju završiti svoje likovne radove (koji to nisu stigli tokom časa), te obojiti radove temperama ukoliko su radili glinamolom.